text: Legarth: Skandale med fejl på stemmesedler
  19 juni 2015 kl. 12.39
  Hverken Kim Hyttel fra Alternativet eller den konservative Mike Legarth tror, at fejl på stemmesedler har haft nogen indflydelse på deres valg.
  I Vejen, Billund og Haderslev stod to af valgets spidskandidater ved en fejl ikke øverst på stemmesedlerne. Det drejer sig om den konservative Mike Legarth og Kim Hyttel fra Alternativet. Ingen af dem kom i Folketinget.
  - Det er en skandale, at nogen kunne have mistet deres mandat, fordi vedkommende ikke er listet som spidskandidat. I mit tilfælde tror jeg dog ikke, at det har haft nogen betydning, siger Mike Legarth til TV SYD.
  Det konservative Folkeparti vil dog klage over fejlen.
  Alternativets Kim Hyttel tror heller ikke, fejlen har haft indflydelse på hans valg. Men han går ud fra, at de tilsynsførende myndigheder af egen drift tager sagen op.
  - Hvis jeg klager, så siger folk nok, nåh det er ham, der ikke vil acceptere situationen, siger Hyttel til TV SYD.
  Hør Mike Legarths mening om fejl på stemmesedlerne i tre kommuner i storkredsen. (Varighed: 0:41 min)
  